Marikana-moord: Agt hoor hul lotArgieffoto. Die agt mans wat beskuldig is van die moord op Sabata Petros Chale het Dinsdag hul lot in die Noordwes-hooggeregshof gehoor. Regter Ronnie Hendricks het in sy uitspraak gesê die staat het sy saak teen Aubrey Seitsang, Sibonile Sobopha, Herbert Baqhesi, William Nyenyane, Samson Gqwetani, Gift Luveli, Luvo Soyizwaphi en Mzolisi Mbulana bo redelike twyfel bewys. Hendricks het in sy uitspraak die mans se verweer verwerp dat hulle nie deelgeneem het aan Chale (39) se wrede moord op 8 Desember 2016 in Marikana nie. Chale is met spiese en pangas doodgekap. Hy het ook verskeie steekwonde opgedoen. Die hof het gehoor sy aanvallers het sy bloed gedrink nadat hy vermoor is, vermoedelik oor die toekenning van laekostebehuising in Marikana-Wes. “Al die beskuldigdes het die vergadering op 8 Desember by die Marikana-polisiestasie bygewoon. Dit is opvallend dat nie een van hulle mekaar gesien het nie en hoe almal beweer hulle is ná die tyd huis toe en dat hulle nie die oorledene geken het nie,” het Hendricks gesê voor hy hulle almal skuldig bevind het op aanklag van moord. Hendricks het Dinsdag ook sy vonnisoplegging gelewer en al die beskuldigdes tot 20 jaar elk tronkstraf gevonnis.